C 433/26
RO
Jurnalul Oficial al Uniunii Europene
15.11.2022
Articolul 7 Raportarea (1) Statele membre impun societăților cotate la bursă să furnizeze anual autorităților competente informații cu privire la reprezentarea din perspectiva genului în cadrul organelor lor de conducere, făcând distincția între administratori executivi și neexecutivi, precum și cu privire la măsurile adoptate în vederea atingerii obiectivelor aplicabile prevăzute la articolul 5 alineatul (1) și, după caz, a obiectivelor stabilite în conformitate cu articolul 5 alineatul (2).
Statele membre impun societăților cotate la bursă să publice informațiile respective într-un mod corespunzător și ușor accesibil pe site-urile lor internet.
Pe baza informațiilor furnizate, statele membre publică și actualizează periodic, într-un mod ușor accesibil și centralizat, o listă a societăților cotate la bursă care au atins oricare dintre obiectivele prevăzute la articolul 5 alineatul (1).
(2) În cazul în care o societate cotată la bursă nu realizează unul dintre obiectivele prevăzute la articolul 5 alineatul (1) sau, după caz, obiectivele stabilite în conformitate cu articolul 5 alineatul (2), informațiile menționate la alineatul (1) de la prezentul articol trebuie să includă motivele neatingerii obiectivelor și o descriere cuprinzătoare a măsurilor pe care societatea cotată la bursă le-a luat deja sau pe care intenționează să le ia în vederea atingerii lor.
(3) După caz, informațiile menționate la alineatele (1) și (2) de la prezentul articol se includ, de asemenea, în declarația privind guvernanța corporativă a societății, în conformitate cu dispozițiile relevante ale Directivei 2013/34/UE.
(4) Obligațiile prevăzute la alineatele (1) și (2) de la prezentul articol nu se aplică într-un stat membru care a suspendat aplicarea articolului 6 în temeiul articolului 12 și al cărui drept intern prevede obligații de raportare care asigură publicarea periodică a informațiilor privind progresele înregistrate de societățile cotate la bursă în direcția unei reprezentări mai echilibrate a femeilor și bărbaților în cadrul organelor lor de conducere.
Articolul 8 Sancțiuni și măsuri suplimentare (1) Statele membre stabilesc norme privind sancțiunile aplicabile în cazul încălcării de către societățile cotate la bursă a dispozițiilor de drept intern adoptate în temeiul articolului 5 alineatul (2) și al articolelor 6 și 7, după caz, și iau toate măsurile necesare pentru asigurarea aplicării acestora.
Statele membre se asigură, în special, că sunt disponibile proceduri administrative sau judiciare adecvate pentru a permite executarea obligațiilor care decurg din prezenta directivă.
Sancțiunile trebuie să fie efective, proporționale și cu efect de descurajare.
Astfel de sancțiuni pot include amenzi sau posibilitatea ca o autoritate judiciară să anuleze o decizie privind selecția administratorilor la adoptarea căreia nu s-au respectat dispozițiile de drept intern adoptate în temeiul articolului 6 sau să constate nulitatea acesteia.
Statele membre notifică normele și măsurile respective Comisiei până la ...
[JO: doi ani de la data intrării în vigoare a prezentei directive] și îi comunică acesteia, fără întârziere, orice modificare ulterioară a acestora.
(2) Societățile cotate la bursă pot fi considerate răspunzătoare numai pentru acte sau omisiuni care le pot fi atribuite acestora în conformitate cu dreptul intern.
(3) Statele membre se asigură că, în executarea contractelor de achiziții publice și a contractelor de concesiune, societățile cotate la bursă respectă obligațiile aplicabile referitoare la dreptul social și la dreptul muncii, în conformitate cu dreptul Uniunii aplicabil.
Articolul 9 Cerințe minime Statele membre pot să introducă sau să mențină dispoziții mai favorabile decât cele prevăzute în prezenta directivă pentru asigurarea unei reprezentări mai echilibrate a femeilor și a bărbaților în ceea ce privește societățile cotate la bursă constituite pe teritoriul lor național.